རྫོང་རྒྱབ་ཀླུ་ཁང་གི་ཁྱོན་ཡོངས་ཀྱི་ལྡེབས་བྲིས་རི་མོའི་བྲིས་བྱ་ཁག་ནི་བོད་ཀྱི་རིག་གནས་ལོ་རྒྱུས་དང་།སྐྱེས་རབས་རྣམ་ཐར།རྫོགས་ཆེན་གྱི་རྩ་རླུང་།དེ་བཞིན་ཤམྦྷ་ལའི་རིགས་ལྡན་རྒྱལ་པོ་སོགས་ནང་དོན་ཁྱད་འཕགས་ཅན་བཀོད་པའི་རི་མོའི་བརྩམ་བྱ་ཕུན་སུམ་ཚོགས་པོ་ཞིག་ཡིན།དེ་ཡང་ལྡེབས་བྲིས་ཐོག་གི་རི་མོའི་མཚོན་བྱེད་ཀྱི་ནང་དོན་བཀོད་སྒྲིག་ཐད་ནས་བརྗོད་ན།པདྨ་འོད་འབར་དང་འགྲོ་བ་བཟང་མོའི་རྣམ་ཐར་གྱི་ནང་དོན་བཀོད་པའི་ལྡེབས་བྲིས་དེ་རྣམས་ནི་དབྱིན་ཡིག་ལྟ་བུའི་དབྱིབས་ལྟར་གྱང་ངོས་དུམ་བུ་ལྔའི་ཐོག་ནང་དོན་རིམ་པ་ལྔར་བགོས་ནས་བཀོད་ཡོད་པ་དང་།གྱང་ངོས་སྟེང་གི་ལྡེབས་རིས་གཙོ་ཆེའི་ཁག་སྤྲིན་པ་དང་།ཆུ།རྩི་ཤིང་མེ་ཏོགརི་སོགས་བེད་སྤྱད་ནས་བར་གྱི་མཚམས་བཅད་འདུག་པ་དང་།སྤྱི་ཡོངས་ཀྱི་རི་མོའི་བཀོད་པ་ལ་དེས་སྐྱོན་ཆད་བྱུང་མེད་ལ་རི་མོའི་བཀོད་ཆ་མཛེས་པ་མུ་འབྲེལ་ཕན་ཚུན་བར་གྱི་འབྲེལ་བ་འཚམས་པའི་ཁྱད་ཆོས་ལྡན་པ།གསུམ་ཐོག་ལྷ་ཁང་ནང་གི་སློབ་དཔོན་པདྨས་དྲེགས་པ་དམ་ལ་བཏགས་པའི་ནང་དོན་བཀོད་འདུག་པ་ལས།ལྡེབས་བྲིས་རྣམས་གཞུང་དུ་བང་རིམ་གསུམ་དང་ཕྲེད་དུ་རིམ་པ་གསུམ་ལས་དྲེག་པ་གསུམ་པོ་དམ་ལ་མ་བཏག་གོང་གི་རྣམ་པ།དམ་ལ་འདོགས་པའི་རྣམ་པ།དམ་ལ་བཏགས་ཟིན་པའི་རྣམ་པ་བཅས་ལས་རི་མོའི་བཀོད་པ་ཤིན་ཏུ་ཕུན་སུམ་ཚོགས་ལ་ཁ་གསལ་བའི་ཁྱད་ཆོས་ཟབ་མོ་ལྡན་ཡོད།